Des Heidelberg isch weltbekannt  durch s Schloß un durch de Neckarstrand,  durch s riesenhafte grouße Faß  un manch verdräämdi Altstadtgaß,  durch hochgebildte Professore,  berihmte Leit,  wu dort gebore-  s Museum isch aa noch zu nenne,  wu alle Heidelberjer kenne-,  dorthin, do liggt n Schatz vun Wert,  s isch needisch, daß ma des erklärt:n Mann hot nei(n)zeh(n)hunnertsiwwe-  in jedem Lexikon stäits gschriwwe-  e Spur, un des verdient Respekt,  vum Homo Heidelberg entdeckt,  wu glebt ghadd hot-  s isch ganz bstimmt wohr-  vor rund finfhunnertdaused Johr.  s war  domols noch Neckarland  n dichte Urwald mit viel Sand,  mit Bääm, so massisch grad wie n Dom,  de Neckar war n wilder Strom-  Urviecher hots do gewwe als,  so wuchdisch wie e Stroßewalz,  un Saurier mit lange Schwänz,  mit Zääh, so scharf als wie e Sens.  Un Echs sin do rumgegrawwelt,  die hewwe ferchderlich gezawwelt  un laut gezischt un Feier gspuckt  un oft aa Mensche nunnergschluckt.Vun sellre Zeit bis heit wars weit,  finfhunnertdaused Johr, ehr Leit,  bis ma sou n Urweltmensch hot gfunne,  in Mauer, in re Sandgrub drunne.  Ganz in de Häh vun Heidelberg  stäit an me Hang e Sandfuhrwerk,  do gräbt n Mann, ich sags genauer:  De Danjeel Hartmann wars vun Mauer.  Er sieht e Knochestick im Sand,  Gräbt weiter, nemmt des Dind in d Hand  un guckt un staunt, wiegts hi(n) un her,  als obs n echde Goldschatz wär,  rennt dann uf  d Strooß naus un frohlockt,  isch korz denooch am Stammdisch ghockt  un ruft:"Ehr Leit, so seht den Brocke,  wu in de Grub im Sand isch gstocke-  guckt eich des Stick ä(n), owwe, unne,  ich glaab, ich hebb de Adam gfunne!"De Danjeel, der isch lang schun dod,  doch jeder kennt sei(n) Episod.  s stäit immer widder in de Zeidung,  de Kieferfund hot Weltbedeidung,  un s bleibt e Sensation vun  Dauer:  De Homo Heidelberg vun Mauer.